L'impuls de la gasificació per a àmbits territorials allunyats de la xarxa de gas natural forma part dels objectius de la política energètica de la Generalitat de Catalunya mitjançant el Pla per a la completa extensió de la gasificació de Catalunya (PLEGAC).
En aquest sentit, la Direcció General d'Energia, Mines i Seguretat Industrial ha analitzat les mancances de gasificació al territori i les solucions tècniques per resoldre-les amb l'objectiu de fomentar la gasificació als indrets que no disposin d'aquest servei i de contribuir així a l'equilibri territorial i al foment de l'activitat productiva.
També, el Pacte nacional per a les infraestructures (PNI) fixa com a objectiu estratègic garantir l'accés al subministrament de gas canalitzat a tots els municipis de Catalunya de més de 2.000 habitants.
El Pla de Govern de la Generalitat de Catalunya 2011-2014, de 3 de maig de 2011, en el apartat 6.6, Energia i canvi climàtic, destaca que cal impulsar la millora de les infraestructures energètiques, la garantia i qualitat dels seus serveis i l'eficiència d'aquests sistemes, i defineix que algunes de les eines per a aconseguir-ho són el desenvolupament del Pla d'extensió de la gasificació de Catalunya (PLEGAC).
D'acord amb la Llei 6/2011, de 27 de juliol, de pressupostos de la Generalitat de Catalunya per al 2011 (DOGC núm. 5931, de 29.7.2011), el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), la Llei 38/2003, de 17 de novembre, general de subvencions (BOE núm. 276, de 18.11.2003), modificada per la Llei 24/2005, de 18 de novembre, de reformes per a l'impuls a la productivitat (BOE núm. 277, de 19.11.2005), el Reglament general de subvencions aprovat pel Reial decret 887/2006, de 21 de juliol (BOE núm. 176, de 25.7.2006), i la Llei 11/2007, de 22 de juny, d'accés electrònic dels ciutadans als serveis públics (BOE núm. 150, de 23.6.2007);
Vist el Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya (DOGC núm. 5785, de 29.12.2010);
Vist el Decret 352/2011, de 7 de juny, de reestructuració del Departament d'Empresa i Ocupació (DOGC núm. 5897, de 9.6.2011),
S'obre la convocatòria per al 2012 per subvencionar l'execució d'obres d'instal·lació per al subministrament de gas en el Pla per a la completa extensió de la gasificació de Catalunya per al període 2012 (PLEGAC 2012).
S'aproven les bases reguladores que han de regir aquesta convocatòria, les quals consten a l'annex 1 d'aquesta Ordre.
Aplicació pressupostària i quantia màxima
La concessió d'aquesta subvenció s'efectuarà a càrrec de la partida pressupostària D/760000100/6310 del centre gestor IU12 dels pressupostos de la Generalitat per a l'any 2012 per una quantia màxima de 2.500.000,00 euros.
L'atorgament dels ajuts que regula la present convocatòria resta condicionat a les disponibilitats pressupostàries i a l'existència de crèdit adequat i suficient.
Presentació de sol·licituds, terminis i òrgans competents
4.1 El termini per a la presentació de sol·licituds i de la documentació corresponent serà d'un mes comptat a partir de l'endemà de la publicació d'aquesta Ordre al DOGC.
4.2 Les sol·licituds per a l'obtenció de les subvencions que regula aquesta Ordre i la resta de documentació necessària es presentaran per via telemàtica, a través de l'extranet de les administracions catalanes (eaCat) amb signatura electrònica de l'alcalde/essa o el/la president/a del consell comarcal, al registre telemàtic de la Generalitat de Catalunya.
Les sol·licituds hauran d'anar acompanyades de tota la documentació necessària que detalla la base 5.2 que figura a l'annex d'aquesta Ordre.
En cas que les sol·licituds no es puguin formalitzar per via telemàtica, es podran presentar mitjançant l'imprès normalitzat que es podrà obtenir a la pàgina web http://www.eacat.cat i en la web del Departament d'Empresa i Ocupació, hauran d'anar signades per l'alcalde/essa de l'ajuntament sol·licitant o bé pel president/a del consell comarcal sol·licitant i es presentaran juntament amb tota la documentació corresponent.
Aquestes sol·licituds es presentaran preferentment a la seu de la Direcció General d'Energia, Mines i Seguretat Industrial (c.
Pamplona, 113, 08018 Barcelona, tel. 93.484.94.00), o també als serveis territorials del Departament d'Empresa i Ocupació a Girona, Lleida, Tarragona o les Terres de l'Ebre, o bé per qualsevol de les formes que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999.
4.3 El pla d'actuacions d'aquesta convocatòria comprèn obres realitzades durant l'any 2012.
El termini màxim per presentar la justificació d'obres serà el 31 d'octubre de 2012.
4.4 Les sol·licituds es tramitaran d'acord amb el procediment de concurrència competitiva i seran valorades per la Comissió Tècnica d'Avaluació, que preveu la base 7 que figura a l'annex d'aquesta Ordre, i d'acord amb els criteris de valoració i la seva ponderació que es detallen més endavant.
4.5 La instrucció del procediment de concessió d'aquestes subvencions correspon a la Direcció General d'Energia, Mines i Seguretat Industrial i la concessió de les subvencions correspon a la persona titular de la Direcció General d'Energia, Mines i Seguretat Industrial.
4.6 El termini màxim per emetre'n resolució i notificar-la és de dos mesos comptadors a partir de l'endemà de la data de finalització del període de presentació de sol·licituds.
Transcorregut aquest termini, si no s'ha dictat i notificat resolució expressa, la sol·licitud s'entendrà desestimada per silenci administratiu.
4.7 La resolució d'atorgament de les subvencions es notificarà a les entitats beneficiàries mitjançant procediment telemàtic amb signatura electrònica de la persona titular de la Direcció General d'Energia, Mines i Seguretat Industrial mitjançant l'extranet de les administracions catalanes, amb indicació de la quantia de la subvenció atorgada, les condicions i els terminis per a la realització de l'actuació objecte de subvenció.
En el cas de no poder notificar aquesta resolució en els termes especificats, aquesta es durà a terme d'acord amb el que disposen els articles 58 i 59 de la Llei 30/1992, de 26 de novembre.
4.8 El termini i la forma per justificar les subvencions s'han d'ajustar al que preveu la base 10 de l'annex d'aquesta Ordre.
4.9 Contra la resolució que es dicti, es podrà interposar recurs d'alçada davant del conseller d'Empresa i Ocupació en el termini d'un mes a comptar des de l'endemà de la seva notificació.
Són objecte de l'atorgament d'aquestes subvencions les actuacions a Catalunya que incideixin directament en la millora de la qualitat de vida dels seus habitants o en el desenvolupament dels sectors agrícola i ramader, petit industrial o de serveis i que es puguin integrar en algun dels apartats següents:
1.1 Obres per al subministrament de gas per extensió o ampliació de les xarxes de gas existents.
1.2 Obres per a la nova instal·lació o ampliació de les xarxes locals de gas canalitzat, a partir de dipòsits centralitzats de gas liquat del petroli o de gas natural.
En queden excloses les instal·lacions de consum propi.
2.1 Es poden acollir a les subvencions regulades per aquesta Ordre les corporacions locals i els consells comarcals.
2.2 Les entitats que vulguin obtenir la condició de beneficiàries hauran de complir els requisits següents:
a) No trobar-se en les circumstàncies que recull l'article 13 de la Llei 38/2003, de 17 de novembre, general de subvencions.
b) Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
c) Complir les obligacions tributàries amb l'Estat i amb la Generalitat de Catalunya i les obligacions amb la Seguretat Social.
d) En el cas que tinguin 50 persones treballadores o més, complir l'obligació que estableixen l'article 38.1 de la Llei 13/1982, de 7 d'abril, d'integració social dels minusvàlids, d'acord amb l'article 7 i la disposició transitòria del Decret del Govern de la Generalitat 238/1987, de 2 de juliol, o aplicar les mesures alternatives d'acord amb el Reial decret 364/2005, de 8 d'abril, que regula el compliment alternatiu amb caràcter excepcional de la quota de reserva a favor de les persones treballadores amb discapacitat (BOE núm. 90, de 20.4.2005) o bé aplicar el que estableix el Decret 246/2000, de 24 de juliol (DOGC núm. 3196, de 2.8.2000).
e) En el cas que tinguin 25 persones treballadores o més, complir l'obligació, d'acord amb els agents socials, d'utilitzar mitjans per prevenir i detectar casos d'assetjament sexual i d'assetjament per raó de sexe, i intervenir-hi en llurs centres de treball.
El concepte de despesa al qual es podrà aplicar la subvenció és el cost de l'obra civil de gasificació.
Se n'exclou a tots els efectes l'IVA que gravi el valor d'aquesta despesa.
—4 Quantia màxima de la subvenció
Les obres acollides a aquest Pla podran gaudir d'una subvenció de fins al 50% de l'import del pressupost del projecte presentat, valorat d'acord amb el document de Preus indicadors per al Pla per a la completa extensió de la gasificació de Catalunya, corresponents al PLEGAC 2012.
Excepcionalment, alguna obra seleccionada podrà rebre una subvenció de fins al 80% per raó del seu interès social i quan ho permetin les disponibilitats pressupostàries.
5.1 Les sol·licituds per a l'obtenció de les subvencions que regula aquesta Ordre, adreçades a la persona titular de la Direcció General d'Energia, Mines i Seguretat Industrial, s'hauran de formalitzar en l'imprès normalitzat que es podrà obtenir al web http://www.eacat.cat i la web del Departament d'Empresa i Ocupació i es presentaran juntament amb tota la documentació que correspongui d'acord amb el que estableix l'ordre de convocatòria.
La sol·licitud de transferència bancària per a pagaments de la Tresoreria de la Generalitat de Catalunya es farà mitjançant una comunicació de dades bancàries inclosa a la sol·licitud.
En el cas que constin les dades de cobrament en la base de dades corresponent de la Generalitat de Catalunya, no caldrà emplenar la comunicació de dades bancàries.
5.2 Juntament amb la sol·licitud cal aportar:
a) Projecte de la instal·lació en format PDF.
El projecte ha de contenir, com a mínim, una memòria descriptiva de l'actuació, els plànols, el pressupost valorat d'acord amb el document de Preus indicadors per al Pla per a la completa extensió de la gasificació de Catalunya, corresponents al PLEGAC 2012 i també els terminis previstos per a l'execució i certificació de la finalització de l'obra, així com la declaració responsable relativa al fet que s'han sol·licitat els permisos necessaris per a l'execució de l'obra.
b) Declaració responsable sobre els següents aspectes:
b.1) Sobre l'existència d'altres subvencions o ajudes, sol·licitades a qualsevol administració i/o entitat pública o privada, nacionals o internacionals per al projecte, amb indicació del programa al qual s'acull, de la quantia sol·licitada, el percentatge que suposen del cost total de projecte, si es troben en fase de sol·licitud o concessió i amb càrrec a quina entitat pública o privada s'han sol·licitat o atorgat.
En cas de no haver sol·licitat altres subvencions, caldrà adjuntar una declaració responsable en aquest sentit.
Aquestes declaracions s'inclouen dins de l'imprès de sol·licitud de subvenció disponible a eaCat.
b.2) Conforme les obres, locals o centres reuneixen, si s'escau, els requisits que estableixen els articles 32.1, 32.3 i 36.4 de la Llei de política lingüística.
b.3) Conforme no s'incorre en cap dels supòsits que preveu l'article 13 de la Llei 38/2003, de 17 de novembre, general de subvencions.
b.4) Sobre el compliment de la quota de reserva per a la integració social de persones disminuïdes, establerta en un 2% per a les empreses amb 50 persones treballadores o més, o declaració conforme s'apliquen les mesures alternatives, d'acord amb el que disposen el Reial decret 346/2005, de 8 d'abril (BOE de 20.4.2005), i el Decret 246/2000, de 24 de juliol (DOGC núm. 3196, de 2.8.2000).
b.5) D'estar al corrent de les obligacions tributàries amb l'Estat i amb la Generalitat de Catalunya i de les obligacions amb la Seguretat Social, d'acord amb el model que consta dins l'imprès de sol·licitud de la subvenció.
b.6) Conforme el beneficiari de la subvenció disposa de la còpia del conveni subscrit entre l'ajuntament o consell comarcal i l'empresa distribuïdora de gas i que es posarà a disposició de l'Administració en cas que aquesta ho sol·liciti.
La signatura de la sol·licitud de la subvenció implica el consentiment a l'Administració de la Generalitat per a la comprovació telemàtica de les dades relatives a la situació amb l'AEAT, l'ATC i la Seguretat Social.
Així mateix, d'acord amb l'article 35.3 de la Llei 26/2010, de 3 d'agost, l'Administració de la Generalitat de Catalunya té la facultat per verificar en qualsevol moment la conformitat de les dades contingudes en la declaració responsable.
—6 Esmena i millora de la sol·licitud
Examinades les sol·licituds presentades, si no reuneixen els requisits que estableix aquesta Ordre, o bé es considera convenient esmenar-les, modificar-les o millorar-les, es requerirà la part interessada per via telemàtica perquè esmeni el defecte, modifiqui i millori els termes de la sol·licitud en el termini de deu dies, d'acord amb el que estableix l'article 71 de la Llei 30/1992, de 26 de novembre, amb la indicació que, si no ho fa, es considerarà que ha desistit de la sol·licitud, amb la resolució prèvia corresponent.
—7 Procediment de concessió de les subvencions
7.1 El termini per a la presentació de sol·licituds i de la documentació corresponent serà d'un mes comptat a partir de l'endemà de la publicació d'aquesta Ordre al DOGC.
7.2 El procediment de concessió de les subvencions que regula aquesta Ordre es tramitarà en règim de concurrència competitiva.
La instrucció del procediment de concessió d'aquestes subvencions correspon a la Direcció General d'Energia, Mines i Seguretat Industrial.
7.3 Per a la valoració i la comparació de les sol·licituds presentades, es constituirà una Comissió Tècnica d'Avaluació integrada per les persones que tinguin el càrrec de comandament de la Subdirecció General d'Energia, que la presidirà, i dels serveis de la Direcció General d'Energia, Mines i Seguretat Industrial responsables de la gestió de la línia d'ajut del PLEGAC, una de les quals actuarà com a secretària, i per una persona representant de cadascun dels serveis territorials del Departament d'Empresa i Ocupació.
Amb l'objectiu d'assolir la paritat de gènere, quan sigui possible, es tendirà a la composició equilibrada entre homes i dones en aquesta Comissió.
7.4 La Comissió Tècnica d'Avaluació que preveu l'apartat anterior, tenint en compte els criteris de valoració i ponderació que preveu la base 7.6, elaborarà una acta en la qual es concreti el resultat de l'avaluació efectuada.
En aquesta acta, la Comissió Tècnica proposarà a la persona titular de la Direcció General d'Energia, Mines i Seguretat Industrial, per ordre de puntuació, les entitats beneficiàries i projectes, amb el seu import, que són objecte de subvenció, els quals formaran part d'una llista de reserva, per al cas que es produeixin renúncies o romanents, i els que no poden ser objecte de subvenció.
7.5 Vistos els expedients i l'acta emesa per la Comissió Tècnica d'Avaluació, aquesta elevarà la proposta de resolució a la Comissió de Cooperació Local de Catalunya, d'acord amb l'article 50 de la Llei 7/2004, de 16 de juliol, de mesures fiscals i administratives, perquè n'emeti informe, i posteriorment a la persona titular de la Direcció General d'Energia, Mines i Seguretat Industrial, la qual emetrà la resolució que correspongui.
7.6 Criteris de valoració i ponderació.
Els criteris que regiran l'avaluació de les sol·licituds i de la documentació que es presenti per a l'obtenció d'aquestes subvencions i la seva ponderació són els següents:
a) L'interès social dins del marc local o comarcal: nombre i tipus d'habitatges i establiments industrials o de serveis gasificats; es valorarà proporcionalment al nombre d'habitatges i establiments gasificats (valor: 10 punts).
b) El foment de l'equilibri energètic territorial de Catalunya i la ubicació en terrenys afectats per algun pla comarcal o de zones de muntanya vigent (valor: 10 punts).
c) El grau de maduració i definició del projecte: en aquest sentit, es valorarà l'acreditació per part del sol·licitant de fet que té el finançament necessari per executar l'obra, les previsions d'execució, el compromís en ferm de compliment dels terminis de finalització de les obres amb suficient antelació respecte als terminis màxims que fixa la convocatòria (valor 10 punts).
d) S'atorgaran 10 punts addicionals a les obres que estiguin finalitzades en el moment de realitzar la proposta de concessió dels ajuts que empara aquesta Ordre de convocatòria.
e) La coherència en l'extensió de xarxa i la seva interoperabilitat.
Pel gas natural, si la nova gasificació s'alimenta des de xarxes de transport secundari o de distribució; i per les xarxes de GLP, si aquestes reuneixen les característiques tècniques que facin totalment compatible la transformació a gas natural de la xarxa per tal que aquesta operi a una pressió màxima d'operació de 0,5 bar als punts de subministrament dels usuaris (valor: 10 punts).
f) S'atorgaran 20 punts addicionals a les sol·licituds de noves gasificacions de municipis amb el cens igual o superior a 2.000 habitants o capitals de comarca, així com a municipis afectats per alguna actuació de planificació territorial i/o d'infraestructures d'interès social.
g) L'eficiència de l'ajut sol·licitat: en aquest sentit es valorarà, de forma inversament proporcional, la quantia sol·licitada a subvencionar per usuari final subministrat (valor: 10 punts).
7.7 El termini màxim per emetre resolució i notificar-la és de dos mesos comptats a partir de l'endemà de la finalització del termini de presentació de sol·licituds.
8.1 La entitat beneficiària, abans que finalitzi el termini establert per a la justificació de la subvenció, podrà renunciar de forma expressa, totalment o parcialment, a les subvencions atorgades.
La renúncia es trametrà preferentment a través de la plataforma eaCat, amb signatura electrònica del mateix càrrec que va signar la sol·licitud.
A aquest efecte, la persona titular de la Direcció General d'Energia, Mines i Seguretat Industrial dictarà la resolució corresponent.
8.2 En el cas que es produeixin renúncies, els imports de les subvencions objecte de les renúncies es podran assignar a les entitats beneficiàries i projectes que formin part de la llista de reserva que preveu la base 7.4, condicionats a la disponibilitat pressupostària existent a aquest efecte.
Així mateix, també podran ésser reassignades les quantitats provinents de la diferència d'imports entre certificacions d'obres acabades i els que es van assignar a aquestes obres.
8.3 Per a la reassignació d'imports, es podrà tenir en compte l'àmbit territorial de les obres a les quals s'havien atorgat inicialment aquests imports.
—9 Obligacions de les entitats beneficiàries
Les entitats beneficiàries de les subvencions que regula aquesta Ordre resten sotmeses a les obligacions comunes següents:
9.1 Complir l'objectiu, executar el projecte o realitzar l'activitat que fonamenta la concessió de la subvenció, i acreditar-ho davant el Departament d'Empresa i Ocupació.
9.2 Fer-se responsable de la correcta execució del projecte, per la qual cosa s'haurà d'assegurar que la instal·lació està dissenyada correctament, que disposarà dels permisos corresponents i que serà executada i posada en servei d'acord amb la normativa aplicable.
9.3 Sotmetre's a les actuacions de comprovació que corresponguin a la Direcció General d'Energia, Mines i Seguretat Industrial o als serveis territorials del Departament d'Empresa i Ocupació i a les de control de l'activitat econòmica financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, amb aportació de tota la informació que li sigui requerida en l'exercici de les actuacions anteriors.
9.4 Comunicar a la Direcció General d'Energia, Mines i Seguretat Industrial l'obtenció d'altres subvencions, ingressos o recursos, per a la mateixa finalitat, procedents de qualsevol de les administracions o entitats públiques o privades, nacionals o internacionals, i les alteracions de les condicions per a les quals es va atorgar la subvenció.
Aquesta comunicació es farà, a través de l'extranet de les administracions catalanes, eaCat, tan aviat com es conegui i, en tot cas, abans de la justificació de l'aplicació.
9.5 Sol·licitar, per via telemàtica, els possibles canvis en la solució tècnica a executar per assolir la mateixa finalitat de l'actuació subvencionada, a través de l'extranet de les administracions catalanes, eaCat.
Els serveis de la Direcció General d'Energia, Mines i Seguretat Industrial, gestors del PLEGAC, comunicaran l'acceptació d'aquests canvis en un termini màxim de 60 dies hàbils comptats des de la recepció de la sol·licitud, transcorreguts el qual s'hauran d'entendre desestimats aquests canvis.
9.6 Informar de totes les incidències relatives a les actuacions subvencionades.
9.7 Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.
9.8 Reintegrar els fons percebuts en cas de revocació d'acord amb la base 13 d'aquest annex.
9.9 Per percebre la subvenció, les entitats beneficiàries s'obliguen a col·locar en un lloc prou visible un cartell que tingui unes dimensions que siguin consonància amb la importància de la realització, sobre fons blanc, amb el següent text en negre:
Pla per a la completa extensió de la gasificació de Catalunya (any).
"Instal·lació subvencionada pel Departament d'Empresa i Ocupació de la Generalitat de Catalunya" (Tipus de lletra: Helvètica).
Logotip de la Generalitat de Catalunya.
10.1 El termini màxim per a presentar la justificació de les obres atorgades serà el 31 d'octubre de 2012.
Les obres han de ser realitzades durant l'any 2012.
En el supòsit de subvencions atorgades per reassignació de fons, el termini màxim per presentar la justificació serà el dia 30 de novembre de 2012.
El termini de justificació es concretarà de forma expressa en la resolució de concessió de la subvenció.
L'entitat titular de la subvenció haurà de trametre a la Direcció General d'Energia, Mines i Seguretat Industrial, a través de la plataforma eaCat, amb signatura electrònica del mateix càrrec que va signar la sol·licitud, la certificació d'obra d'acord amb el model que es posarà a disposició dels sol·licitants a la plataforma eaCat i la web del Departament d'Empresa i Ocupació, que contindrà la relació d'unitats d'obra utilitzades valorades amb el document de Preus indicadors per al Pla per a la completa extensió de la gasificació de Catalunya corresponents a aquesta convocatòria.
10.2 En cas de no poder-se formalitzar per via telemàtica les certificacions realitzades amb el model que especifica l'apartat anterior i signades per l'alcalde/essa de l'ajuntament sol·licitant o bé pel president/a del consell comarcal sol·licitant es podran presentar preferentment a la seu de la Direcció General d'Energia, Mines i Seguretat Industrial (c.
Pamplona 113, 08018 Barcelona, tel. 93.484.94.00), o també als Serveis territorials del Departament d'Empresa i Ocupació a Girona, Lleida, Tarragona o les Terres de l'Ebre, o bé per qualsevol de les formes que preveu l'article 38.4 de la Llei 30/1992, de 26 de novembre.
10.3 Quan l'activitat subvencionada s'hagi executat amb menys cost del previst, l'import de la subvenció a percebre haurà de reajustar-se a fi de mantenir el percentatge atorgat respecte de la inversió.
En el cas que s'hagi finançat amb més fons provinents d'altres subvencions o recursos, la suma de totes aquestes no podrà excedir la inversió.
11.1 Els corresponents serveis territorials del Departament d'Empresa i Ocupació o la Direcció General d'Energia, Mines i Seguretat Industrial comprovaran la realització de les obres per garantir que les entitats beneficiàries donen una destinació correcta a les subvencions i per determinar el compliment de les condicions i els requisits que van donar lloc a l'atorgament, així com de les obligacions establertes.
11.2 Un cop feta la comprovació de les obres realitzades, el servei gestor del Pla podrà esmenar les certificacions presentades pels titulars de les obres si detecta que s'ha produït alguna errada material en la seva confecció, signarà la validesa de les esmenes realitzades i indicarà quina és la quantia de l'ajut per la qual s'hauria de tramitar el document de pagament.
11.3 Les entitats beneficiàries de les subvencions resten obligades a sotmetre's a les actuacions de comprovació de l'entitat concedent, a les de control de l'activitat econòmico-financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents.
11.4 Les entitats beneficiàries estaran sotmeses als controls financers que corresponguin, d'acord amb el que estableixen els articles 45 i 46 de la Llei 38/2003, de 17 de novembre, general de subvencions, sobre tramitació, justificació i control de subvencions, i l'article 95 del Decret Legislatiu 3/2003, de 24 de desembre.
11.5 Les funcions de control es faran d'ofici o a instància de la persona interessada, d'acord amb la Llei 30/1992, de 26 de novembre, de règim jurídic de les administracions públiques i del procediment administratiu comú.
El pagament de la subvenció es tramitarà un cop justificada l'execució de l'obra subvencionada i realitzades les actuacions de seguiment i control necessàries en els termes que estableixen les bases 10 i 11.
—13 Incompliment, causes de revocació i procediment
13.1 L'entitat beneficiària de la subvenció és responsable de la correcta execució del projecte, per la qual cosa s'haurà d'assegurar que la instal·lació està dissenyada correctament, que disposarà dels permisos corresponents i que serà executada i posada en servei d'acord amb la normativa aplicable.
La contravenció de qualsevol d'aquests aspectes podrà ser considerada causa d'incompliment de les condicions d'atorgament de la subvenció.
13.2 Si l'entitat beneficiària no compleix les condicions d'atorgament de la subvenció per causes que li siguin directament imputables, l'òrgan concedent pot disposar la revocació total o parcial de la subvenció.
13.3 D'acord amb l'article 99 del Decret legislatiu 3/2002, de 24 de desembre, i l'article 37 de la Llei 38/2003, 17 de novembre, són causes de revocació les que es detallen a continuació, i es revocarà totalment o parcialment la subvenció i, si s'escau, es reintegraran les quantitats percebudes indegudament, amb l'interès de demora, des del moment del pagament de la subvenció i fins a la data en què s'acordi que el reintegrament és procedent, d'acord amb el que preveu l'article 40 de la Llei 38/2003, de 17 de novembre:
a) Obtenció de la subvenció falsejant les condicions requerides o ocultant les que ho hagin impedit.
b) Incompliment total o parcial del projecte que fonamenta la concessió de la subvenció.
c) Incompliment de l'obligació de justificació o justificació insuficient, en els termes que estableixen l'article 30 de la Llei 38/2003, de 17 de novembre, general de subvencions, i aquesta Ordre.
d) Incompliment per part de les entitats beneficiàries de l'obligació d'adoptar mesures de difusió per tal de donar l'adequada publicitat al caràcter públic del finançament del programa.
e) Incompliment de qualsevol dels requisits que estableix la base 2.2.
f) Resistència, excusa, obstrucció o negativa a qualsevol de les actuacions de comprovació i control que estableix la base 11, així com l'incompliment de les obligacions comptables, registrals o de conservació de documents quan en derivi la impossibilitat de verificar la utilització donada dels fons percebuts, l'incompliment de l'objectiu i la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.
g) Incompliment de les obligacions imposades per l'Administració a les entitats beneficiàries, així com dels compromisos assumits per aquestes amb motiu de la concessió de la subvenció, sempre que afectin la manera com s'han d'aconseguir els objectius, fer l'activitat, executar el projecte o adoptar el comportament que fonamenta la concessió de la subvenció, o hi facin referència.
h) Incompliment de les obligacions imposades per l'Administració a les entitats beneficiàries, així com dels compromisos assumits per aquestes, amb motiu de la concessió de la subvenció, diferents dels anteriors, quan en derivi la impossibilitat de verificar la destinació donada als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajuts, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.
i) Per l'excés obtingut sobre el cost de l'activitat duta a terme, quan l'import de la subvenció sigui d'una quantitat que, aïlladament o en concurrència amb subvencions d'altres entitats públiques o privades, nacionals o internacionals, superi el cost que ha d'assumir la entitat beneficiària.
13.4 Si, com a conseqüència de qualsevol de les actuacions de comprovació i control, es constata que s'ha produït alguna de les causes de revocació esmentades anteriorment, s'iniciarà la tramitació del corresponent procediment de revocació, d'acord amb el que estableix l'article 100.1.a) del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, el qual ha de concloure en el termini de 6 mesos des de la data en què s'hagi notificat la resolució d'inici d'expedient.
L'inici de l'expedient esmentat es notificarà per via telemàtica a l'entitat beneficiària amb l'atorgament d'un període d'audiència per tal que, en el termini de 10 dies, pugui formular les al·legacions que consideri necessàries o pugui proposar els mitjans de prova que consideri oportuns.
13.5 Transcorregut el termini esmentat, la persona titular de la Direcció General d'Energia, Mines i Seguretat Industrial emetrà la resolució corresponent, i reclamarà el reintegrament total o parcial de les quantitats percebudes indegudament i exigirà els interessos que corresponguin, d'acord amb la normativa aplicable.
13.6 D'acord amb l'article 104 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, la resolució que dicti la persona titular de la Direcció General d'Energia, Mines i Seguretat Industrial no exhaureix la via administrativa i s'hi podrà interposar recurs d'alçada davant el Conseller d'Empresa i Ocupació en el termini d'un mes a comptar a partir de l'endemà de la notificació.
—14 Assignació dels imports objecte de renúncia, revocació o certificació per sota dels imports atorgats
A mesura que es produeixen renúncies o revocacions de les subvencions i en el supòsit que, un cop resolta la convocatòria, s'hagi esgotat l'import màxim destinat a les accions que regula aquesta Ordre, es podran assignar, amb l'import de les subvencions objecte de renúncia o revocació o amb el romanent que quedi d'imports de certificacions totals d'obra per sota dels atorgats inicialment, i mitjançant resolució de la persona titular de la Direcció General d'Energia, Mines i Seguretat Industrial, nous atorgaments als projectes que no van arribar a obtenir subvenció i que, atesos els criteris de valoració que estableix aquesta Ordre, es puguin dur a terme en els terminis que estableix aquesta Ordre.
A aquestes subvencions els és aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, així com el que estableixen els articles 101 i següents del Decret legislatiu 3/2002, de 24 de desembre, en tot el que no s'hi oposi.
Les causes de nul·litat i anul·labilitat són les que estableix l'article 36 de la Llei 38/2003, de 17 de novembre, i es procedirà d'acord amb el que estableix aquest article.
—17 Publicitat de les subvencions
17.1 D'acord amb l'article 18 de la Llei 38/2003, de 17 de novembre i l'article 94.6 del Text refós de la Llei de finances públiques de Catalunya, quan les subvencions concedides, considerades individualment, siguin d'un import igual o superior a 3.000,00 euros, el Departament d'Empresa i Ocupació donarà publicitat dels atorgaments d'aquestes subvencions mitjançant la publicació en el DOGC i en el tauler d'anuncis de la Direcció General d'Energia, Mines i Seguretat Industrial (c.
Pamplona 113, 08018 Barcelona), amb indicació de la convocatòria, el programa i el crèdit pressupostari al qual s'ha imputat, la entitat beneficiària, la quantitat concedida i la finalitat o finalitats de la subvenció.
17.2 En el supòsit que la quantia de les subvencions concedides sigui inferior a 3.000,00 euros, la publicitat es farà mitjançant l'exposició de les subvencions atorgades en el tauler d'anuncis esmentat a l'apartat anterior.
En tot el que no preveuen les bases reguladores d'aquesta Ordre, cal atenir-se al que estableix el capítol 9 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre, i la Llei 38/2003, de 17 de novembre, en tot el que tingui la consideració de bàsic.